Polygamian hyväksyvät maat vuonna 2022.
**Polygamia** (m.kreik. πολύς+γάμος) eli **moniavioisuus** on avioliiton muoto, jossa yhdellä henkilöllä on samanaikaisesti useita aviopuolisoita. Polygamialla on kolme muotoa: polygynia eli monivaimoisuus, polyandria eli monimiehisyys, ja ryhmäavioliitto. Yhdysvaltalainen etnologi George P. Murdock tutki 1231 yhteisöä vuosina 1960–1980. Hän havaitsi, että yleisintä oli joko säännöllinen (588) tai ajoittainen (453) monivaimoisuus. Yksiavioisia yhteisöjä oli 186 ja monimiehisiä oli neljä.*tarvitaan parempi lähde* Ryhmäavioliittoja on varmuudella löydetty vain Brasilian caingang-heimon keskuudessa. Sielläkin se oli harvinainen.

Käytännössä polygamia on monivaimoisuutta. Ainoastaan kaksi prosenttia maailman väestöstä elää tällaisessa suhteessa. Yleisintä se on Saharan eteläpuolisessa Afrikassa, missä 11 prosenttia väestöstä elää polygamisessa suhteessa. Tällaiset yhteisöt tunnustavat yleensä islaminuskoa.

Polygynia
---------

Polygynia tarkoittaa monivaimoisuutta ja on kaikkein yleisin polygamian muoto. Monivaimoisia etnisiä ryhmiä on jopa enemmän kuin yksiavioisia. Suurin osa miehistä on historian mittaan jäänyt lapsettomiksi: geenitestien mukaan lapsia saaneita naisia on ollut kaksi kertaa niin paljon kuin lapsia saaneita miehiä.

Nykyisin polygamia on harvinaista ja rajoittuu lähinnä islamilaiseen Afrikkaan ja Lähi-itään. Myös yhteisöissä, missä polygynia on sallittua, se on usein harvinaista. Useamman kuin yhden vaimon elättäminen vaatii yleensä huomattavia resursseja. Moniavioisuus onkin ollut tyypillistä lähinnä yläluokalle. Pääosa väestöstä elää yksiavioisuudessa sellaisissakin yhteiskunnissa, joissa moniavioisuus on sallittua.

Polyandria
----------

Polyandriassa naisella on useita miespuolisia aviokumppaneita. Se on erittäin harvinaista. Esimerkki polyandriasta on hindukulttuurista kertovassa eepoksessa, *Mahabharatassa*, missä kuningas Pandun kahdesta vaimosta syntyneillä viidellä pojalla on yhteinen vaimo, Draupadi.*lähde?* Nykyään polyandriaa tavataan joissain osin Intiaa ja Tiibetiä. Miehet ovat usein veljeksiä keskenään.

Polygamian vaikutukset perheessä
--------------------------------

### Naiset

Avioliitoissa, joissa miehillä on useita vaimoja, naisilla on todettu enemmän somaattisia ja psyykkisiä ongelmia kuin yksiavioisissa liitoissa. Lisääntyneisiin psyykkisiin ongelmiin kuuluivat masennus, ahdistuneisuus, vihamielisyys ja psykoosit. Tutkimuksissa on myös raportoitu alentunutta tyytyväisyyttä elämään ja avioliittoon, vaikeuksia perhe-elämässä sekä itsetunnon alentumista verrattuna yksiavioisissa liitoissa eläviin naisiin.

### Lapset

Moniavioisissa perheissä lasten on todettu altistuvan muita useammin aviollisille riidoille, perheväkivallalle ja perheen hajoamiselle. Näiden avio-ongelmien on todettu olevan yhteydessä lasten heikompiin sosiaalisiin taitoihin ja huonompaan koulumenestykseen. Polygamisten perheiden lapset kärsivät enemmän turvattomuudesta ja heillä esiintyi enemmän käytöshäiriöitä ja väkivaltaisuutta kuin yksiavioisten perheiden lapsilla. Nigeriassa moniavioisista perheistä tulevilla lapsilla oli enemmän oppimisvaikeuksia koulussa kuin yksiavioisten perheiden lapsilla. Ryhmät eivät eronneet toisistaan demografisten taustamuuttujien suhteen.

Polygamian asema eri maissa
---------------------------

*Pääartikkeli: Luettelo valtioista polygamian hyväksymisen mukaan*
Useimmat maailman valtioista eivät tunnusta moniavioisuutta. 

### Suomi

Keskiajalla ja vielä sen jälkeenkin kaksinnaimisesta saattoi Suomessa seurata kuolemantuomio. Turussa teloitettiin vuonna 1662 kornetti Carl Jordan kaksinnaimisesta. Kaksinnaiminen oli rikosnimikkeenä rikoslaissa vuoteen 1999 asti. Nykyisessä avioliittolaissa se on avioeste. Laissa todetaan, että "Kukaan ei saa mennä avioliittoon, jos hänen aikaisempi avioliittonsa on vielä voimassa. Avioliittoon ei myöskään saa mennä se, jonka rekisteröity parisuhde on voimassa."

Suomessa esiintyy nykyisin epävirallista moniavioisuutta. Somaliäideistä yksinhuoltajia on Tilastokeskuksen mukaan 46 prosenttia, mikä saattaa viitata siihen, että ainakin osa heistä elää epävirallisesti avioliitossa. Suomen islamilaisen neuvoston tiedottaja arvioi vuonna 2010, että Suomessa oli satoja moniavioisia muslimiperheitä, joiden polygyniset liitot on usein solmittu ennen Suomeen muuttoa. Asia on arka, eikä siitä puhuta avoimesti. Perheen lapset saattavat kutsua epävirallisia vaimoja ulkopuolisten kuullen tädeiksi.

Moniavioisuus ja uskonto
------------------------

### Kristinusko

Kristinusko ei hyväksy polygamiaa. Kaksinnaimisesta seurasi Mooseksen lain nojalla keskiajalla ja sen jälkeenkin tavallisesti kuolemantuomio. Suomessa viimeinen tällainen tuomio pantiin toimeen Turussa vuonna 1662. Kristinuskon vaikutuksesta syntyneistä ryhmittymistä mormonismi on kuitenkin hyväksynyt monivaimoisuuden 1800-luvulla.

### Islam

*Pääartikkeli: Polygynia islamissa*
Islam hyväksyy moniavioisuuden, jossa miehellä saa olla neljä vaimoa. Melkein kaikissa islamilaisissa maissa moniavioisuutta on silti rajoitettu maallisella lainsäädännöllä. Se on kokonaan kielletty Tunisiassa ja Turkissa ja tehty käytännössä mahdottomaksi Marokossa.

### Juutalaisuus

Moniavioisuus oli sallittua raamatullisessa juutalaisuudessa. Raamatun Jaakobilla oli kaksi vaimoa ja kaksi jalkavaimoa. Kuningas Salomolla oli 700 kuninkaallista vaimoa ja 300 sivuvaimoa. Nykyisin useimmat juutalaisuuden suuntaukset ovat kieltäneet polygamian.

### Hindulaisuus

Intiassa moniavioisuus on vuoden 1955 avioliittolain nojalla kiellettyä, poikkeuksena Goan alue, eräät heimot sekä muslimit. Goassa ja pitkin länsirannikkoa miehelle sallitaan kaksi vaimoa.

### Buddhalaisuus

Buddhalaisuudessa avioliitto ei ole uskonnollinen toimitus, vaikka joskus munkki voidaan kutsua siunaamaan vihittävä pari. Tiibetin buddhalaisen väestön keskuudessa esiintyy sekä polygyniaa että polyandriaa.

### Mormonismi

*Pääartikkeli: Moniavioisuus (mormonismi)*
Kristinuskosta eriytyneet mormonit ottivat moniavioisuuden käyttöön vuonna 1852, mutta Yhdysvaltojen lainsäädäntöön tehtyjen rajoitusten takia siitä luovuttiin vuonna 1890. Niin sanotut mormonifundamentalistiset lahkot harjoittavat sitä edelleen. Mormonikirkossa se on peruste erottamiselle.

Polygamia kirjallisuudessa ja viihteessä
----------------------------------------

Lukuisat kirjailijat ovat kirjoittaneet kuvitteellisista maailmoista, joissa moniavioisuus on aviosuhteiden yleisin tyyppi. Robert A. Heinlein käyttää tätä teemaa useissa scifiromaaneissaan, kuten teoksessaan *Stranger in a Strange Land.* Romaaneissa *Kuu on julma*, *Kissa muurin läpi* ja *Time enough for love* kuvaillaan sellaisia ryhmäavioliiton muotoja, joita ei ole tavattu todellisuudessa. Dan Simmons kuvailee kirjassaan *Endymion* kulttuuria, jossa on kolmen henkilön välisiä avioliittoja. *Star Trek: Enterprisessa* aluksen lääkärillä, Dr. Phloxilla on kolme vaimoa, ja jokaisella hänen vaimollaan on kolme miestä (mukaan lukien Dr. Phlox). Televisiosarjassa *Babylon 5* kentaurilaiset sallivat miehellä olevan useamman kuin yhden vaimon. David Ebershoffin romaani *The 19th Wife* (2009, tv-elokuva 2010) kertoo Ann Eliza Youngista ja mormonien moniavioisuudesta nykypäivän Yhdysvalloissa. Amerikkalainen tv-sarja *Big Love* kertoo mormonimiehestä, jolla on kolme vaimoa.*lähde?*

Katso myös
----------

* Monisuhteisuus
* Yksiavioisuus

Lähteet
-------

* Aho, Ari: / Jordan, Carl (noin 1632 - 1662) *Kansallisbiografia-verkkojulkaisu (Vaatii lukuoikeuden)*.  13.10.2004. Helsinki:  Suomalaisen Kirjallisuuden Seura. Viitattu 13.10.2004.
* Akar, Sylvia & Tiilikainen, Marja: *Katsaus islamilaiseen maailmaan: Naiset, perhe ja seksuaaliterveys*. Toimittanut Laura Lipsanen. Väestötietosarja 20. Helsinki: Väestöliitto, 2009. ISBN 978-952-226-044-4. Teoksen verkkoversio (PDF).  (Arkistoitu – Internet Archive)

### Viitteet

1. ↑  polygamy – definition of polygamy in English from the Oxford dictionary *Oxforddictionaries.com*.  Arkistoitu 11.7.2016. Viitattu 25.6.2016. (englanniksi)
2. ↑  Ethnographic Atlas Codebook (s. 4–5) *1998 World Cultures 10(1):86–136*.  Arkistoitu.  (englanniksi)
3. ↑  Group marriage *Encyclopaedia Britannica*. Viitattu 11.6.2022.
4. 1 2 3  Kramer, Stephanie: Polygamy is rare around the world and mostly confined to a few regions  7.12.2020. Pew Research Center. Viitattu 11.6.2022.
5. ↑  Baumeister, Roy F.: Is There Anything Good About Men?. *American Psychological Association, Invited Address*.  2007.  Arkistoitu 11.10.2007. "Today’s human population is descended from twice as many women as men. I think this difference is the single most underappreciated fact about gender. To get that kind of difference, you had to have something like, throughout the entire history of the human race, maybe 80% of women but only 40% of men reproduced."  (englanniksi)
6. ↑  Iso tietosanakirja, artikkeli avioliitto*lähde tarkemmin?*
7. ↑  Chloe Xin: Polyandry families in Tibet *tibettravel.org*.  26.11.2019. Viitattu 12.6.2022.
8. 1 2  Emmanuel Olusanjo Bamgbade & Timo Saloviita: School Performance of Children From Monogamous and Polygamous Families in Nigeria.  *Journal of Black Studies*, 2014, 45. vsk, nro 7, s. 620–634. Artikkelin verkkoversio.
9. 1 2  Aho, Ari: / Jordan, Carl (noin 1632 - 1662) *Kansallisbiografia-verkkojulkaisu (Vaatii lukuoikeuden)*.  13.10.2004. Helsinki:  Suomalaisen Kirjallisuuden Seura. Viitattu 13.10.2004.
10. ↑  Hallituksen esitys 6/1997 Eduskunta.
11. ↑  Avioliittolaki 13.6.1929/234 *Finlex*. Viitattu 11.6.2022.
12. ↑  Vantaalaismiehellä on kaksi vaimoa ja hän haluaa lisää  11.6.2015. Yle. Viitattu 25.6.2016.
13. 1 2  Manner, Maria & Pettersson, Maria: Tahdon naida monta *Ylioppilaslehti*.  3.9.2010. Viitattu 25.6.2016.
14. 1 2  Mormon Polygamy: Misconceptions *Mormon Polygamy*.  Arkistoitu 23.3.2016.  (englanniksi)
15. ↑  Akar & Tiilikainen 2009, s. 23.
16. ↑  Mensi, Werner: *Modern Indian Family Law*. Routledge, 2001. Google-kirja.
17. ↑  Amlan, Antim: Is Polygamy Legal in India? *myadvo.in*. Viitattu 12.6.2022.
18. ↑  Hays, Jeff: Buddhist views on marriage, love and women *Facts and details*. Viitattu 12.6.2022.

Aiheesta muualla
----------------

* Kuvia tai muita tiedostoja aiheesta **Polygamia** Wikimedia Commonsissa

* Polyfilia (polyamoria), monisuhteisuus *Causa vitae -blogi*.  20.3.2012. Viitattu 10.6.2022.
* Aho, Kimmo & Mattila, Heikki: Isyyskysymys kautta aikojen.  *Lääketieteellinen aikakauskirja Duodecim*, 2000, 116. vsk, nro 23, s. 2655–2663. Artikkelin verkkoversio. Viitattu 10.6.2022.
* Vihreiden nuorisojärjestö: Moniavioisuuden ei pitäisi olla tabu. *Helsingin Sanomat*.  19.7.2011.  Arkistoitu 21.7.2011. Viitattu 19.7.2011.
* Perussuomalaiset nuoret: Moniavioisuus osa islamisaatiota. *Helsingin Sanomat*.  20.7.2011.  Arkistoitu 23.7.2011. Viitattu 19.7.2011.